  Майя Бывальцева Финн-угор калыкъёслэн 7-тӥез «Воршуд» фестивальзы ортчоз 3-тӥысен 5-тӥ инвожоозь Удмуртиын. Туэ со семья но выжы кусыпъёсын герӟаськем йылолъёслы сӥземын луоз, ивортэ Калык творчествоя элькун юртлэн — Егитъёслэн юртсылэн пресс-службаез. «Калык творчествоя элькун юрт — Егитъёслэн юртсы «Воршуд» фестивалез 2002-тӥ арысен ортчытъя. Туэ отчы пыриськозы Удмуртиысь, Пермь шаерысь, Киров улосвылысь, Татарстанысь но Россилэн мукет улосвылъёсысьтыз 35-лэсь трос коллективъёс. Фестиваль улсын даслэсь трос бадӟым ужрадъёс ортчозы Ижкарын, Эгра, Пичи Пурга но Шаркан ёросъёсын», — верамын пресс-службалэн ивортоназ. Финн-угор калыкъёслэсь фестивальзэс усьтон концерт ортчоз Ижкарысь Киров нимо паркын 3-тӥ инвожое 18 часын. Отчы пыриськозы элькунысь фольклоръя валтӥсь коллективъёс. Соос пӧлын кырӟанъя но эктонъя «Айкай» театр, калык эктонъя «Чебеляй» студия но мукетъёсыз. 4-тӥ инвожое Киров нимо паркын «Шулдыр сюан» фольклор праздник ортчоз. Учкисьёс но куноос удмурт сюанэ пыриськыны быгатозы. Озьы ик 4-тӥ инвожое Шаркан ёросын Тол Бабайлэн усадьбаяз нылпи коллективъёс понна фольклоръя «Гуждор» праздник радъяськоз. «Кык арлы одӥг пол радъяськылӥсь «Воршуд» фестиваль финн-угор йылолъёсты утён но азинтон понна сюлмаськись адямиосты огазея. Котькудӥз фестиваль лулчеберетлэн соизлы яке таизлы ӧрезлы сӥземын. Ортчем аръёсы вал ни крезьгуро инструментъёсъя, кырӟанъя но эктонъя «Воршудъёс», озьы ик фестиваль сӥземын вал тулыс но гужем ортчытъяськись йылолъёслы, йӧскалык дӥськутлы. 7-тӥез фестиваль финн-угор калыкъёслэсь семьяен герӟаськем йылолъёссэс утьыны но вӧлмытыны ужпум пуктэ», — иворто радъясьёс. Фестивалез радъяло Калык творчествоя элькун юрт — Егитъёслэн юртсы но Россиысь Калык творчествоя кун юрт. Ужрад ортчытӥське Россиысь Лулчеберетъя министерство но Удмуртиысь Лулчеберетъя но туризмъя министерство юрттэмен.  Фестивальлэн вань ужрадъёсаз пырон эркын. Тегъёс: Лулчеберет Туризм Ижкар Эгра Шаркан Удмуртия фестиваль йӧскалыклулчеберет ПичиПурга удмуртъёс финн-угоркалыкъёс  